A Néppárt új vezetője kemény üzenetet küldött Orbánéknak
Donald Tusk, az Európai Néppárt elnöki posztjának egyetlen várományosa arról beszélt még a megválasztása előtt közvetlenül, hogy akik nem tudják elfogadni az értékeiket, azok ki lesznek zárva a pártcsaládból.
Az Európai Néppárt (EPP) elnökeként harcolni fog a populizmust ellenző szavazók voksaiért - ígérte az Európai Néppárt (EPP) zágrábi tisztújító kongresszusának első napján Donald Tusk, a pártcsalád elnöki posztjának egyetlen várományosa.

Tusk, az Európai Tanács leköszönő elnöke hozzátette: öt év után belefáradt abba, hogy ő legyen Európa első számú bürokratája.

  Kész vagyok harcolni, készek Önök is?

- tette fel a kérdést a résztvevőknek. Tusk szerint a félelem fontos szerepet játszik a politikában. A migránsválság, valamint az elmúlt évek terrortámadásai miatt az emberek a biztonság érzését keresik, a szavazók szívét ezért könnyen elnyerik azok, akik azt kiabálják, hogy "álljanak fel, tegyék az országot újra naggyá és szerezzék vissza az irányítást" - mondta Tusk. Hozzátette: csak azoknak van joguk kormányozni, akik akarnak és tudnak biztonságérzetet nyújtani az embereknek, megőrizve egyidejűleg a szabadságukat és jogaikat.

Tusk szerint semmiképpen nem szabad átengedni a biztonság és a rend ügyét azoknak a populistáknak, manipulátoroknak és autokratáknak, akik elhitetik az emberekkel, hogy a szabadság nem járhat kéz a kézben a biztonsággal, a határok és a területek védelme pedig a liberális demokráciával és a jogállamisággal - utalt többek közt a Fidesz-kormány politikájára. Majd haladt tovább ezen a vonalon és azt mondta

  Az olyan értékeket, mint a polgári szabadságjogok, a jogállamiság és a tisztességes nyilvános viselkedés, nem fogjuk feláldozni a biztonság és a rend oltárán, mert erre nincs szükség.

Figyelmeztetett: azok, akik ezt nem tudják elfogadni,

  de facto ki lesznek zárva a pártcsaládból.
Donald Tusk kizárás Orbán Viktor Európai Néppárt (EPP)